**Likumprojekta „Grozījumi likumā „Par Latvijas Republikas Uzņēmumu reģistru”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ar Ministru kabineta 2014. gada 28. novembra rīkojumu Nr. 694 apstiprinātā Uzņēmējdarbības vides uzlabošanas pasākumu plāna 2014.–2015. gadam 1.3. pasākuma 1. punkts, kas noteic, ka jāizstrādā grozījumi normatīvajos aktos, paredzot uzlabot Latvijas Republikas Uzņēmumu reģistrā (turpmāk – Uzņēmumu reģistrs) saņemto dokumentu un datu apstrādes procedūras, ieviešot jaunus tehnoloģiskos risinājumus Uzņēmumu reģistrā, sakārtot kārtību, kādā dokumenti tiek apstrādāti digitālajā formā, nezaudējot to juridisko statusu pēc to sadales un paredzot izslēgt nosacījumu reģistrācijas dokumentus iesniegt tajā Uzņēmumu reģistra nodaļā, kura veikusi sākotnējo uzņēmuma reģistrāciju (atteikties no lietu ģeogrāfiskās piekritības).  Ministru prezidenta 2012. gada 28. decembra rezolūcija Nr. 111-1/127 (turpmāk – Rezolūcija), kurā ministriju padotībā esošo iestāžu vadītājiem izvirzīts mērķis vienkāršot nozares regulējošos normatīvos aktus un mazināt administratīvo slogu.  Ar Ministru kabineta 2015. gada 16. februāra rīkojumu Nr. 78 apstiprinātā Valdības rīcības plāna Deklarācijas par Laimdotas Straujumas vadītā Ministru kabineta iecerēto darbību īstenošanai 27.1. uzdevums (turpmāk – Valdības rīcības plāna uzdevums).  Likuma „Par Latvijas Republikas Uzņēmumu reģistru” (turpmāk – Likums) grozījumi, kas paredz, ka informācija par biedrību vai nodibinājumu darbības jomu bez maksas ir pieejama Uzņēmumu reģistra tīmekļa vietnē, ir veikti saskaņā ar Tieslietu ministrijas iniciatīvu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **1. Atteikšanās no tiesību subjektu ģeogrāfiskas lietu piekritības.**  Šobrīd saskaņā ar Likuma 2. panta pirmo daļu uzņēmumus (uzņēmējsabiedrības), filiāles un pārstāvniecības reģistrē pēc to atrašanās vietas piekritīgajā Uzņēmumu reģistra nodaļā. Arī grozījumus šo tiesību subjektu iesniegtajos pamatdokumentos saskaņā ar Likuma 2. panta ceturto daļu reģistrē tajā Uzņēmumu reģistra nodaļā, kurā reģistrēts uzņēmums (uzņēmējsabiedrība), filiāle vai pārstāvniecība. Līdzīgs regulējums ietverts Likuma 13. pantā attiecībā uz tiesību subjektu reģistrāciju komercreģistrā. Tas nozīmē, ka reģistrēt jaunus tiesību subjektus un iesniegt dokumentus par grozījumiem ierakstos vai tiesību subjektu reģistrācijas lietās esošajos dokumentos var tikai tajā nodaļā, kuras darbības teritorijā tiesību subjekts reģistrēts vai vēlas tikt reģistrēts (pēc tā juridiskās adreses).  Minētais tiesiskais regulējums līdz šim pamatots ar apstākli, ka tiesību subjektu reģistrācijas lietas tiek kārtotas papīra formā, līdz ar to dokumentus nepieciešams reģistrēt attiecīgajā Uzņēmumu reģistra nodaļā, kurā atrodas papīra formā esošā reģistrācijas lieta. Šāds tiesiskais regulējums liedz iespēju attiecīgo tiesību subjektu pārstāvjiem iesniegt dokumentus Uzņēmumu reģistra nodaļā, kura tiem ir ērtāk pieejama. Uzņēmumu reģistra informācijas sistēmas un Uzņēmumu reģistra arhīvā esošo dokumentu elektronizēšana sniedz iespēju atteikties no līdzšinējās normatīvajos aktos noteiktās teritoriālās piekritības.  Jāatzīmē, ka Uzņēmumu reģistrs nodrošina iespēju reģistrācijas dokumentus iesniegt arī elektroniski, izmantojot e-pakalpojumus portālā [www.latvija.lv](http://www.latvija.lv) vai iesūtot tos iestādes oficiālajā e-pastā. Iesniedzot dokumentus elektroniski, nosacījums ievērot lietu ģeogrāfisko piekritību no iesniedzēja viedokļa nav aktuāls, jo dokumenti tiek iesniegti attālināti, neapmeklējot iestādi klātienē.  Šobrīd Uzņēmumu reģistrs ir uzsācis tehnoloģiskā risinājuma ieviešanu, lai spētu nodrošināt reģistrācijas lietu pārveidošanu elektroniskā formā glabāšanai elektroniskā vidē, kā arī vest lietvedību elektroniski vēl pirms reģistrācijas lietas izveides. Ņemot vērā veicamo darbu (tehnoloģiju un procedūru pielāgošana, vēsturiskā arhīva skenēšana u.c.) un nepieciešamo resursu apjomu, pilnīga dokumentu aprites un apstrādes procedūru elektronizācija tiks ieviesta pakāpeniski ilgākā laikā atbilstoši pieejamajiem resursiem, attiecīgi plānojot arī atteikšanos no lietu ģeogrāfiskās piekritības.  Ņemot vērā minēto, līdz ar Uzņēmumu reģistrā saņemto dokumentu un datu apstrādes procedūru uzlabošanu iespējams nodrošināt iespēju gan reģistrācijas dokumentus, gan grozījumu dokumentus iesniegt jebkurā Uzņēmumu reģistra nodaļā arī attiecībā uz klātienē iesniegtiem dokumentiem, kā rezultātā būs iespējams atteikties no tiesību subjektu ģeogrāfiskas lietu piekritības. Šāda veida tiesiskā regulējuma izmaiņas ļaus Uzņēmumu reģistra žurnālā un komercreģistrā reģistrējamajiem tiesību subjektiem iesniegt dokumentus jebkurā Uzņēmumu reģistra nodaļā neatkarīgi no tā, kur reģistrēta tiesību subjekta juridiskā adrese.  Ņemot vērā minēto, nepieciešams grozīt Likumu, atceļot piekritību Uzņēmumu reģistra nodaļām.  **2. Uzņēmumu reģistrā saņemto dokumentu un datu apstrādes procedūru pilnveidošana.**  Šobrīd Uzņēmumu reģistra vestajos reģistros iesniedzamo veidlapu paraugus (ne vien veidlapu saturu, bet arī dizainu) nosaka 15 Ministru kabineta noteikumi (turpmāk – Noteikumi), ar kuriem kopumā apstiprinātas 114 pieteikumu veidlapas.  Nepieciešamība grozīt Uzņēmumu reģistra vestajos reģistros iesniedzamo pieteikumu veidlapu apstiprināšanas kārtību konstatēta, Uzņēmumu reģistram veicot izvērtējumu par savā atbildībā esošās nozares tiesisko regulējumu atbilstoši Rezolūcijā noteiktajam. Rezolūcijā lūgts izvirzīt nozares regulējošo normatīvo aktu vienkāršošanu un administratīvā sloga mazināšanu, kā arī paredzēts atteikties no nevajadzīgā, apsverot, vai spēkā esošais regulējums un tā īstenošanā iesaistītais valsts pārvaldes darbinieku skaits ir samērīgs ar labumu, ko sabiedrība no tā gūst. Papildus reģistrācijas lietu pilnīgas elektronizācijas ieviešanai nepieciešams izveidot elektronizācijai pielāgotas pieteikumu veidlapas, nodrošinot dokumentu aprites kārtības maiņu un rezultātā atsakoties no tiesību subjektu reģistrācijas lietu ģeogrāfiskas piekritības.  Nepieciešamība Noteikumos noteikt pieteikumu veidlapu saturu izriet no Administratīvā procesa likuma 11. pantā minētā likuma atrunas principa. Norādāms, ka prasība ar Noteikumiem apstiprināt pieteikumu veidlapās ietveramo būtisko informāciju, kas klientam jānorāda obligāti, vai pamatojoties uz kuru var tikt izdots nelabvēlīgs administratīvais akts, ir nepamatota likuma atrunas principa sakarā, jo bieži dublē vai pat ir pretrunā augstāka juridiskā spēka normatīvajam aktam, kurā jau norādītas pieteikumu veidlapās norādāmās ziņas.  Deleģējot Ministru kabinetam apstiprināt pieteikumu veidlapas, likumdevējs nav deleģējis Ministru kabinetam tiesības pieprasīt norādīt ziņas, kuras jau neizriet no augstāka juridiskā spēka normatīvā akta. Ievērojot minēto, situācija, kurā ar Noteikumiem, ar kuriem tiktu apstiprinātas pieteikumu veidlapās norādītās ziņas, tiktu prasīts norādīt informāciju, kas neizriet no jau augstāka juridiskā spēka normatīvā akta būtu Ministru kabinetam noteiktā pilnvarojuma pārsniegšana. Līdz ar to vienīgais pieteikumu veidlapās norādāmo ziņu apstiprināšanas ar Noteikumiem mērķis ir vienuviet detalizēti un izsmeļoši uzskaitīt visas ziņas, kas, piesakot ieraksta izdarīšanu par tiesību subjektu vai juridisko faktu, jānorāda pieteikumu veidlapās.  Pārāk detalizēts regulējums rada vairāk problēmu nekā vispārīga norma, kuru elastīgi, negrozot likumpakārtoto normatīvo aktu, var piepildīt ar saturu atbilstoši saistītajiem likumiem. Turklāt šādu normu iespējams elastīgāk izmantot mainīgos apstākļos. Piemēram, izvēloties visas norādāmās ziņas detalizēti uzskaitīt Noteikumos katru reizi, kad tiek grozīts kāds no augstāka juridiskā spēka normatīvajiem aktiem, jāgroza arī attiecīgie Noteikumi. Rezultātā rodas grūtības nodrošināt normatīvo aktu savstarpēju koordinētību un saskaņotību. Papildus norādāms, ka šādu grozījumu Noteikumos izstrādāšanā un pieņemšanā iesaistītais valsts pārvaldes darbinieku skaits ir nesamērīgs (Uzņēmumu reģistra, Tieslietu ministrijas, citu ministriju amatpersonas, Valsts sekretāru sanāksme, Ministru kabinets) attiecībā pret labumu, ko sabiedrība no tā gūst.  Ievērojot iepriekš minēto, secināms, ka grozījumi Noteikumos rada normatīvo aktu grozījumu skaita un apjoma nevajadzīgu palielināšanos, kā arī pārmērīgu administratīvo slogu un liekus izdevumus valsts budžetam. Turklāt, ņemot vērā tiesību akta projekta izstrādes un pieņemšanas laikietilpību, tiek kavēta pieteikumu veidlapu uzlabošana ar papildinājumiem, kuri Uzņēmumu reģistra klientiem pieteikumu veidlapu aizpildīšanu padarītu saprotamāku un Uzņēmumu reģistra sniegtos pakalpojumus pieejamākus.  Ņemot vērā iepriekš minēto, nepieciešams atteikties no katrā Uzņēmumu reģistra vestajā reģistrā iesniedzamo pieteikumu veidlapu apstiprināšanas ar Noteikumiem, vienlaikus Likumā, ja nepieciešams, precizējot pieteikumu veidlapās norādāmo informāciju. Līdz ar to Uzņēmumu reģistrā iesniedzamo pieteikumu veidlapās norādāmās ziņas būs noteiktas Likuma vispārīgajā regulējumā, attiecīgā tiesību subjekta reģistrāciju regulējošā normatīvajā aktā, kas nosaka ierakstu saturu, un īpašos gadījumos – normās, kas regulē konkrēta ieraksta izdarīšanu. Piesakot ierakstīšanai tiesību subjektu vai juridisko faktu, pieteikumā būs norādāmas visas ziņas, kas par attiecīgo tiesību subjektu vai juridisko faktu sākotnēji ierakstāmas attiecīgajā reģistrā, savukārt iesniedzot pieteikumu par izmaiņu ierakstīšanu, – tikai jaunās ziņas atbilstoši normatīvajos aktos noteiktajam ieraksta saturam. Vienlaikus Uzņēmumu reģistram iesniedzamajiem pieteikumiem jāatbilst arī normatīvo aktu prasībām attiecībā uz dokumentu juridisko spēku un formu.  Norādāmo ziņu apkopošana vienuviet savukārt iespējama, Uzņēmumu reģistram nodrošinot pieteikumu veidlapu pieejamību gan klātienē Uzņēmumu reģistra telpās, gan elektroniskajā vidē. Atbilstoši valsts pārvaldes iestāžu, klientu u.c. pamatotiem ieteikumiem veidlapas tiks uzlabotas ar papildinājumiem, kuri padarīs Uzņēmumu reģistra klientiem pieteikumu veidlapu aizpildīšanu saprotamāku un Uzņēmumu reģistra sniegtos pakalpojumus pieejamākus. Izmantojot portatīvā dokumenta (*Portable Document Format* *Forms*) formāta tehnoloģijas, Uzņēmumu reģistrā iesūtītās pieteikumu veidlapas saturs tiks atpazīts, nodrošinot datu automatizētu iegūšanu no veidlapām, un dati tiks importēti no veidlapām tieši Uzņēmumu reģistra informācijas sistēmā. Risinājums paredz datu iegūšanu no elektroniskā formā iesniegtajām veidlapām un ar roku aizpildītām veidlapām. Tādā veidā tiks nodrošināts, ka pieteikumu veidlapās ierakstītās ziņas Uzņēmumu reģistra valsts notāram nebūs jāievada manuāli. Minētais risinājums mazinās ar pakalpojuma sniegšanu saistīto resursu patēriņu Uzņēmumu reģistram.  Papildus minētajam, lai izvairītos no neprecizitātēm attiecībā uz Uzņēmumu reģistra vestajos reģistros iesniedzamajās pieteikumu veidlapās norādāmajām ziņām, nepieciešams papildināt un precizēt regulējumu Likumā attiecībā uz minētajās veidlapās norādāmajām ziņām un pievienojamajiem dokumentiem, kas pamato ierakstu izdarīšanu.  Vienlaikus, ņemot vērā, ka vairākas pieteikumos norādāmās ziņas (tiesību subjektu vai juridisko faktu identificējošā informācija, norādāmās ziņas par pievienojamajiem dokumentiem, informācija par valsts nodevas vai maksas par publikāciju oficiālajā izdevumā „Latvijas Vēstnesis” samaksu (ja nepievieno maksājumu apliecinošu dokumentu, tā atvasinājumu (t.sk. kopiju, internetbankas izdruku utml.), informācija par lēmuma saņemšanas veidu, kontaktinformācija saziņai) ir vienādas visiem Uzņēmumu reģistra vestajos reģistros ierakstāmajiem tiesību subjektiem un juridiskajiem faktiem, lai nedublētu regulējumu, šīs ziņas nosakāmas Likumā kā normatīvajā aktā, kas piemērojams visos gadījumos, kad tiek iesniegti pieteikumi Uzņēmumu reģistram.  Likumā tāpat nosakāmas pieteikumu veidlapās norādāmās ziņas ierakstu izdarīšanai vai dokumentu reģistrācijai (pievienošanai lietai) Uzņēmumu reģistra žurnālā, maksātnespējas reģistrā un reliģisko organizāciju un to iestāžu reģistrā ierakstāmajiem tiesību subjektiem. Pārējiem Uzņēmumu reģistra vestajos reģistros ierakstāmajiem tiesību subjektiem un personām, kas iesniegs pieteikumus juridisko faktu reģistrācijai, pieteikumu veidlapās norādāmās ziņas nosakāmas to jomu regulējošajos normatīvajos aktos.  Iepriekš minētie secinājumi saistībā ar Noteikumu lietderību un Noteikumu grozījumu radīto nesamērīgo resursu patēriņu valsts pārvaldē attiecināmi arī uz Uzņēmumu reģistra vestajos reģistros reģistrējamo tiesību subjektu un juridisko faktu reģistrācijas apliecību apstiprināšanu ar Ministru kabineta noteikumiem. Ievērojot minēto, Likumā nosakāmas reģistrācijas apliecībās norādāmās ziņas, bet deleģējums Ministru kabinetam apstiprināt reģistrācijas apliecību paraugus svītrojams.  **3. Uzņēmumu reģistra žurnālā ierakstāmo ziņu neatbilstība spēkā esošajam tiesiskajam regulējumam.**  Likuma trešajā nodaļā noteikta uzņēmuma (uzņēmējsabiedrības) reģistrācijas kārtība un Uzņēmumu reģistra žurnālā ierakstāmās ziņas. Atbilstoši Likuma pārejas noteikumu 6. punktam līdz attiecīga likuma spēkā stāšanās dienai Uzņēmumu reģistrs veic to individuālo uzņēmumu un zemnieku vai zvejnieku saimniecību reģistrāciju, uz kuriem ir attiecināmas Likuma normas par uzņēmumu (uzņēmējsabiedrību) reģistrāciju. Likuma normas par uzņēmumu (uzņēmējsabiedrību) reģistrāciju ir attiecināmas arī uz kooperatīvajām sabiedrībām. Vienlaikus Likuma trešajā nodaļā ietvertās normas, kas veidotas atbilstoši spēku zaudējušajam likumam „Par uzņēmējdarbību”, ir novecojušas un neatbilst aktuālajai situācijai un normatīvajam regulējumam.  Tāpat, ņemot vērā, ka Likuma 8. panta astotā daļa, kurā bija noteikts, ja bezpeļņas organizācija pārkāpj statūtus vai iegūst peļņu, Uzņēmumu reģistrs pēc Valsts ieņēmumu dienesta (turpmāk – VID) motivēta iesnieguma pārreģistrē to par uzņēmumu vai uzņēmējsabiedrību, noteikta atbilstoši likumam „Par bezpeļņas organizāciju”, kas zaudēja spēku 2006. gada 19. maijā, attiecīgā Likuma norma svītrota.  Ņemot vērā to, ka Likuma 6. panta otrajā daļā minētie ārvalstu uzņēmumi (uzņēmējsabiedrības), to filiāles un pārstāvniecības vairs nepastāv, kā arī likums „Par uzņēmējdarbību”, kas noteica šo tiesību subjektu ierakstīšanas tiesisko pamatu, ir zaudējis spēku, minētie tiesību subjekti vairs netiek ierakstīti Uzņēmumu reģistra žurnālā. Iepriekš minētais attiecināms arī uz uzņēmumu (uzņēmējsabiedrību) pārstāvniecību ierakstīšanu Uzņēmumu reģistra žurnālā. Tāpat nepilnīgas ir Likumā noteiktās par individuālo uzņēmumu, zemnieku (zvejnieku) saimniecību ierakstāmās ziņas, jo atbilstoši likumam „Par individuālo (ģimenes) uzņēmumu un zemnieka vai zvejnieka saimniecību” minētos tiesību subjektus pārvalda pats īpašnieks, īpašnieka iecelts pārvaldnieks vai koleģiāla institūcija, nevis valde. Savukārt atbilstoši Koncernu likuma 1. pantam un 2. panta pirmajai daļai koncernu regulējums attiecas tikai uz komercsabiedrībām Komerclikuma izpratnē, līdz ar to izšķirošās ietekmes regulējums attiecībā uz Uzņēmumu reģistra žurnālā ierakstāmajiem tiesību subjektiem Likumā svītrojams. Papildus labojamas arī citas Uzņēmumu reģistra žurnālā ierakstāmās ziņas atbilstoši spēkā esošajiem normatīvajiem aktiem un lietotajiem terminiem.  Ievērojot minēto, Likuma normas precizējamas, izslēdzot tiesisko regulējumu, kas neatbilst spēkā esošajiem normatīvajiem aktiem, kā rezultātā tas kļuvis neaktuāls un nepiemērojams pašreizējajā tiesiskajā regulējumā.  **4. Ierakstu izdarīšana Uzņēmumu reģistra vestajos reģistros, nepieņemot atsevišķu lēmumu, pamatojoties uz VID pieņemtu lēmumu.**  Saskaņā ar Likuma 4.4 pantu Uzņēmumu reģistra amatpersona ierakstus Uzņēmumu reģistra vestajos reģistros, pamatojoties uz valsts pārvaldes iestādes lēmumu, izdara tiesību subjekta darbības apturēšanas, atjaunošanas vai izbeigšanas gadījumā. Tāpat saskaņā ar Likuma 4. panta 3.punktu, lai nodrošinātu savu funkciju izpildi, Uzņēmumu reģistrs reģistrē kompetentu iestāžu vai amatpersonu lēmumus un rīkojumus, ar kuriem piemērots nodrošinājuma līdzeklis.  Atbilstoši likuma „Par nodokļiem un nodevām” 34.1 panta trešajai un piektajai daļai VID par šā paša panta pirmajā un ceturtajā daļā minētajiem pārkāpumiem pieņem lēmumu par nodokļu maksātāja saimnieciskās darbības apturēšanu. Savukārt 34.2 panta pirmajā daļā noteikta kārtība, kādā VID pieņem lēmumu par saimnieciskās darbības atjaunošanu. Abi iepriekš minētie VID lēmumi – gan par nodokļu maksātāja saimnieciskās darbības apturēšanu, gan atjaunošanu – stājas spēkā ar to pieņemšanas brīdi. Tāpat 34.1 panta sestajā daļā un 34.2 panta otrajā daļā ir paredzēts, ka VID nosūta ziņas par nodokļu maksātāja saimnieciskās darbības apturēšanu vai atjaunošanu Uzņēmumu reģistram, ja aptur Uzņēmumu reģistra žurnālā vai komercreģistrā ierakstīta nodokļu maksātāja saimniecisko darbību. Šobrīd ieraksti par saimnieciskās darbības apturēšanu saskaņā ar likuma „Par nodokļiem un nodevām” 34.1 panta sestās daļas 1. punktu tiek izdarīti komercreģistrā un Uzņēmumu reģistra žurnālā.  Saskaņā ar likuma „Par Valsts ieņēmumu dienestu” 10. panta otrās daļas 26. punktu VID ir tiesības normatīvajos aktos noteiktajos gadījumos un kārtībā pieņemt lēmumu par kapitālsabiedrības darbības izbeigšanu. Komerclikuma 314.1 panta otrajā daļā noteikti gadījumi, kuriem iestājoties, VID var izbeigt kapitālsabiedrības darbību. Saskaņā ar tā paša panta trešo daļu VID lēmums par sabiedrības darbības izbeigšanu stājas spēkā viena mēneša laikā pēc tā paziņošanas sabiedrībai, ja lēmums nav likumā noteiktajā kārtībā apstrīdēts vai pārsūdzēts. Komercreģistrā ieraksts par kapitālsabiedrības darbības izbeigšanu tiek izdarīts, pamatojoties uz spēkā stājušos VID lēmumu par kapitālsabiedrības darbības izbeigšanu.  Nodrošinājuma līdzekļus savukārt ir tiesīgas piemērot VID amatpersonas, tiesa vai tiesnesis, zvērināts tiesu izpildītājs, kā arī izziņas izdarītājs vai prokurors. Uzņēmumu reģistrs nodrošinājuma līdzekļus reģistrē tikai un vienīgi uz kompetentu iestāžu vai amatpersonu lēmumu un rīkojumu pamata. Proti, Uzņēmumu reģistrs nav tiesīgs reģistrēt nodrošinājuma līdzekli, ja kompetenta iestāde (piemēram, tiesa) vai amatpersona (piemēram, zvērināts tiesu izpildītājs) Uzņēmumu reģistram nav uzlikusi šādu pienākumu. Ja Uzņēmumu reģistrā tiek saņemts kompetentas iestādes vai amatpersonas lēmums vai rīkojums par nodrošinājuma līdzekļa reģistrēšanu, tad Uzņēmumu reģistram ir pienākums pieņemt obligātu administratīvo aktu – reģistrēt konkrēto nodrošinājuma līdzekli attiecīgajā publiskajā reģistrā. Nodrošinājuma līdzekļi var tikt reģistrēti jebkurā no Uzņēmumu reģistra vestajiem reģistriem.  Šobrīd par katra ieraksta izdarīšanu Uzņēmumu reģistra vestajos reģistros par nodokļu maksātāja saimnieciskās darbības apturēšanu vai atjaunošanu, kā arī kapitālsabiedrības darbības izbeigšanu, pamatojoties uz VID pieņemto lēmumu, kā arī nodrošinājuma līdzekļa reģistrāciju, pamatojoties uz kompetentu iestāžu vai amatpersonu lēmumiem vai rīkojumiem, Uzņēmumu reģistra valsts notārs pieņem atsevišķu lēmumu.  Ņemot vērā minēto, secināms, ka Uzņēmumu reģistra vestajos reģistros ieraksts par saimnieciskās darbības apturēšanu vai atjaunošanu, kā arī kapitālsabiedrības darbības izbeigšanu un nodrošinājuma līdzekļa reģistrāciju, tiek izdarīts, pamatojoties uz jau spēkā stājušos administratīvo aktu. Uzņēmumu reģistrs izdod lēmumu, ar kuru būtībā izpilda jau citas iestādes pieņemtu, spēkā stājušos administratīvo aktu. Personas tiesības vai tiesiskās intereses pēc būtības tiek ierobežotas ar VID izdoto lēmumu par nodokļu maksātāja saimnieciskās darbības apturēšanu vai atjaunošanu, vai kapitālsabiedrības darbības izbeigšanu vai kompetentās iestādes vai amatpersonas lēmumu vai rīkojumu nodrošinājuma līdzekļa reģistrācijas gadījumā. Uzņēmumu reģistra lēmums par ieraksta izdarīšanu Uzņēmumu reģistra vestajos reģistros izriet no citas iestādes vai amatpersonas pieņemtā lēmuma. Persona savas aizskartās tiesības vai tiesiskās intereses pēc būtības var aizstāvēt, apstrīdot kompetentās iestādes vai amatpersonas lēmumu.  2014. gadā Uzņēmumu reģistrs ir pieņēmis 10 580 lēmumus, 2015. gadā 10 566 lēmumus, bet 2016. gadā laika posmā no janvāra līdz jūlijam 4666 lēmumus par VID lēmumu izpildi saistībā ar nodokļu maksātāja saimnieciskās darbības apturēšanu. Tāpat 2014. gadā pieņemti 941, 2015. gadā 2752, bet 2016. gadā laika posmā no janvāra līdz jūlijam 2179 Uzņēmumu reģistra valsts notāru lēmumi par kapitālsabiedrību izslēgšanu no komercreģistra, pamatojoties uz Komerclikuma 317.panta otro daļu. Savukārt par nodrošinājuma līdzekļu reģistrāciju 2014. gadā pieņemti 10744, 2015. gadā 18035, bet 2016. gadā laika posmā no janvāra līdz jūlijam 8129 Uzņēmumu reģistra valsts notāru lēmumi, no tiem 68% gadījumu uz VID lēmumu pamata un 31,6% gadījumu uz zvērinātu tiesu izpildītāju rīkojuma pamata. Gadījumi, kuros nodrošinājuma līdzekļi reģistrēti uz citu kompetento iestāžu vai amatpersonu lēmumu vai rīkojumu pamata sastāda vien 0,4% no visiem nodrošinājuma līdzekļu reģistrācijas gadījumiem Uzņēmumu reģistra vestajos reģistros.  Ņemot vērā, ka Uzņēmumu reģistram, pieņemot lēmumu par VID, kompetentās iestādes vai amatpersonas pieņemtā lēmuma izpildes nodrošināšanu, nav jāvērtē attiecīgās iestādes lēmuma saturs, turklāt personas tiesību un tiesisko interešu aizskārums pēc būtības izriet no citas iestādes jau pieņemta lēmuma, VID lēmumu izpildi par nodokļu maksātāja saimnieciskās darbības apturēšanu vai atjaunošanu, kapitālsabiedrības darbības izbeigšanu, kā arī kompetentās iestādes vai amatpersonas pieņemto lēmumu vai rīkojumu par nodrošinājuma līdzekļa piemērošanu izpildi iespējams nodrošināt, Uzņēmumu reģistram nepieņemot atsevišķu lēmumu.  Minētās situācijas risināšanai tiks izveidots datu apmaiņas risinājums datu saņemšanai no VID un risinājums Uzņēmumu reģistrā ērtākai ziņu par saimnieciskās darbības apturēšanu vai atjaunošanu, kā arī kapitālsabiedrību darbības izbeigšanu, reģistrācijai, kā arī datu apmaiņas risinājums datu saņemšanai no VID un Izpildu lietu reģistra un risinājums Uzņēmumu reģistrā ērtākai nodrošinājuma līdzekļu reģistrācijai. Datu apmaiņas risinājumu informācijas par piemērotajiem nodrošinājuma līdzekļiem apmaiņai nolemts izstrādāt vienīgi gadījumos, kuros nodrošinājuma līdzekli piemērojis VID vai zvērināts tiesu izpildītājs, ņemot vērā šo lēmumu īpatsvaru (99,6 %) attiecībā pret citu kompetento iestāžu un amatpersonu pieņemtajiem lēmumiem vai rīkojumiem. Uzņēmumu reģistrs, VID un Tiesu administrācija jau ir uzsākuši darbu pie datu apmaiņas risinājuma plānošanas, šobrīd saskaņošanas procesā definējot izstrādājamās izmaiņas.  Vienlaikus, lai ieviestu risinājumu un paredzētu ērtāku un ātrāku ierakstu izdarīšanu Uzņēmumu reģistra vestajos reģistros, pamatojoties uz iepriekš minēto VID lēmumu, kā arī kompetento iestāžu un amatpersonu lēmumu vai rīkojumu nodrošinājuma līdzekļu reģistrācijas gadījumā, nepieciešams noteikt Uzņēmumu reģistram tiesības ierakstus izdarīt, nepieņemot atsevišķu lēmumu. Līdz ar to nepieciešams grozīt Likumu, kā rezultātā tiks ievērojami samazināts laika un resursu patēriņš.  **5. Ziņu aktualizācija Uzņēmumu reģistra vestajos reģistros, pamatojoties uz citu valsts iestāžu sniegto informāciju.**  Likuma 4.4 panta otrajā daļā noteikts, ka Uzņēmumu reģistra amatpersonai, pamatojoties uz Iedzīvotāju reģistra informāciju, ir tiesības, nepieņemot atsevišķu lēmumu, aktualizēt ziņas par fiziskas personas nāvi. Citas ziņas, kas ierakstītas Uzņēmumu reģistra vestajos reģistros par fiziskajām personām (vārds, uzvārds, personas kods), pamatojoties uz Iedzīvotāju reģistra informāciju, Uzņēmumu reģistra amatpersonām ir tiesības aktualizēt, pieņemot atsevišķu lēmumu. Minētā norma nosaka pamatu Uzņēmumu reģistra pārziņā esošo reģistru datu aktualizācijai, balstoties uz valsts uzturētajā reģistrā esošajām ziņām. Šobrīd praksē ziņas Uzņēmumu reģistra vestajos reģistros par fiziskas personas vārdu, uzvārdu, personas kodu, kuras iespējams aktualizēt, pamatojoties uz Iedzīvotāju reģistra informāciju, tiek aktualizētas, saņemot klienta elektroniskā pasta vēstuli ar norādi, kādas ziņas mainījušās. Automātiska datu aktualizācija šobrīd netiek veikta, jo nav izstrādāts atbilstošs serviss personas datu (vārda, uzvārda, personas koda) monitoringa nodrošināšanai, kā arī to ierobežo Likuma 4.4 panta otrajā daļā noteiktais, ka, izņemot ziņu par personas nāvi gadījumā, Uzņēmumu reģistra amatpersonai jāpieņem atsevišķs lēmums.  Līdzīgi iepriekš minētajam Likuma 4.4 panta trešajā daļā noteikts, ka, pamatojoties uz Valsts adrešu reģistra informāciju, Uzņēmumu reģistram ir tiesības Uzņēmumu reģistra vestajos reģistros, nepieņemot atsevišķu lēmumu, aktualizēt ziņas par adresēm tikai tad, ja adrese mainījusies saskaņā ar Administratīvo teritoriju un apdzīvoto vietu likumu. Saistībā ar automātisku datu aktualizāciju atbilstoši Valsts adrešu reģistrā esošajai informācijai norādāms, ka to ierobežo Likuma 4.4 panta trešajā daļā noteiktais ierobežojums, kādos gadījumos aktualizācija pieļaujama. Atbilstošs serviss datu monitoringa nodrošināšanai jau ir izstrādāts.  Saskaņā ar Likuma 4.9 pantu Uzņēmumu reģistra informācijas sistēmas reģistru ierakstiem ir publiska ticamība, ja normatīvajos aktos nav noteikts citādi. Publiski ticamiem pēc iespējas jābūt arī tiem Uzņēmumu reģistra vesto reģistru ierakstiem, kurus iespējams izdarīt, pamatojoties uz citu valsts reģistru sniegto publiski ticamo informāciju.  Līdz ar Uzņēmumu reģistra informācijas sistēmas izveidošanu ir uzlabotas sadarbības iespējas ar citām valsts informācijas sistēmām, tajā skaitā, radot iespēju izveidot automātisku esošās un radītās informācijas saņemšanu no Iedzīvotāju reģistra, kas noteiktos gadījumos var būt par pamatu attiecīgu datu aktualizācijai Uzņēmumu reģistra informācijas sistēmā, nepieņemot par to atsevišķu lēmumu, bet veicot periodisku datu monitorēšanu un automatizētu datu aktualizēšanu. Tādejādi iespējams nodrošināt Uzņēmumu reģistra vestajos reģistros ierakstīto ziņu aktualitāti atbilstoši Iedzīvotāju reģistra un Valsts adrešu reģistra datiem, vienlaikus nepieprasot no Uzņēmumu reģistra klientiem attiecīgas informācijas iesniegšanu.  Lai efektīvi nodrošinātu Uzņēmumu reģistrā ierakstāmo ziņu atbilstību Iedzīvotāju reģistrā un Valsts adrešu reģistrā ierakstītajām ziņām, nepieciešams ieviest automātisko datu monitoringu starp Iedzīvotāju reģistru un Uzņēmumu reģistru, kā arī noteikt, ka par ziņu aktualizēšanu, kura izriet no Iedzīvotāju reģistrā un Valsts adrešu reģistrā norādītās informācijas, Uzņēmumu reģistram nav nepieciešams pieņemt atsevišķu lēmumu.  Ievērojot iepriekš minēto, lai nodrošinātu Uzņēmumu reģistra informācijas sistēmā iekļauto datu aktualitāti, vienlaikus nepieprasot no personas ziņas, kas jau ir valsts rīcībā un ir apstrādātas valsts informācijas sistēmā, jāpaplašina Uzņēmumu reģistra tiesības noteiktos gadījumos aktualizēt ziņas par personu vai adresi, pamatojoties uz Iedzīvotāju reģistra vai Valsts adrešu reģistra datiem.  Likumā ir noteikts, ka Uzņēmumu reģistrs izmanto savai darbībai nepieciešamos citu valsts informācijas sistēmu datus, lai pārliecinātos par tam sniegto datu pareizību.  Šobrīd Uzņēmumu reģistrs saņem datus no šādām valsts informācijas sistēmām:  1. Valsts vienotā datorizētā zemesgrāmata. Mērķis datu saņemšanai: zemes īpašumtiesību, nomas tiesību pārbaude zemnieku saimniecībām (to īpašniekiem); nekustamā īpašuma īpašumtiesību, nomas tiesību pārbaude (izskatot nekustamā īpašuma īpašnieka piekrišanu juridiskās adreses reģistrācijai); laulāto nekustamā īpašuma īpašumtiesību pārbaudei (reģistrējot laulāto mantiskās attiecības) un zemesgrāmatu informēšanai par reģistrētajiem laulību līgumiem. Pārzinis: Tieslietu ministrija, turētājs: Tiesu administrācija.  2. Nekustamā īpašuma valsts kadastra informācijas sistēma. Mērķis datu saņemšanai: zemes īpašumtiesību, nomas tiesību pārbaude zemnieku saimniecībām (to īpašniekiem); nekustamā īpašuma īpašumtiesību, nomas tiesību pārbaude (izskatot nekustamā īpašuma īpašnieka piekrišanu juridiskās adreses reģistrācijai). Pārzinis un turētājs: Valsts zemes dienests.  3. Tiesu informatīvā sistēma. Mērķis datu saņemšanai: ziņas par pieņemto tiesas nolēmumu ierakstu izdarīšanai maksātnespējas lietā, maksātnespējas reģistra vešanai. Pārzinis: Tieslietu ministrija, turētājs: Tiesu administrācija.  4. Budžeta elektronisko norēķinu sistēma „eKase”. Mērķis datu saņemšanai: budžetā veikto maksājumu pārbaude (pirms veikt reģistrāciju, sniegt pakalpojumu). Pārzinis un turētājs: Valsts kase.  5. Traktortehnikas, tās piekabju un traktortehnikas vadītāju informatīvā sistēma. Mērķis datu saņemšanai: komercķīlas priekšmeta īpašumtiesību pārbaude; laulātā kustamās mantas īpašumtiesību pārbaudei (reģistrējot laulāto mantiskās attiecības). Pārzinis un turētājs: Valsts tehniskās uzraudzības aģentūra.  6. Lauksaimniecības datu centra informācijas sistēma (ganāmpulku reģistrs, dzīvnieku reģistrs). Mērķis datu saņemšanai: komercķīlas priekšmeta īpašumtiesību pārbaude; laulātā kustamās mantas īpašumtiesību pārbaude (reģistrējot laulāto mantiskās attiecības). Pārzinis un turētājs: Lauksaimniecības datu centrs.  7. Transportlīdzekļu un to vadītāju valsts reģistrs. Mērķis datu saņemšanai: komercķīlas priekšmeta īpašumtiesību pārbaude; laulātā kustamās mantas īpašumtiesību pārbaude (reģistrējot laulāto mantiskās attiecības). Pārzinis un turētājs: VAS „Ceļu satiksmes drošības direkcija”.  8. Patentu reģistra informācijas sistēma (patenti). Mērķis datu saņemšanai: komercķīlas priekšmeta īpašumtiesību pārbaude. Pārzinis un turētājs: Patentu valde.  9. Integrētā iekšlietu informācijas sistēma (nederīgo dokumentu reģistrs). Mērķis datu saņemšanai: personu apliecinošu dokumentu (derīguma) pārbaudes veikšana (valsts notāram apliecinot parakstu). Pārzinis un turētājs: Iekšlietu ministrijas Informācijas centrs.  10. Iedzīvotāju reģistrs. Mērķis datu saņemšanai: personas identitātes pārbaude (gan reģistrācijai (ne tikai komerciāla rakstura subjektu reģistros, bet arī ķīlu reģistrā un laulāto mantisko attiecību reģistrā), gan parakstu apliecināšanai), personas statusa pārbaude, rīcībspējas pārbaude, dokumenta paziņošana personai saskaņā ar Paziņošanas likumu. Pārzinis un turētājs: Pilsonības un migrācijas lietu pārvalde.  11. Valsts adrešu reģistrs. Mērķis datu saņemšanai: Uzņēmumu reģistrā iesniegtajos dokumentos norādīto adrešu pārbaude, automatizēta ierakstu par juridiskajām adresēm aktualizēšana. Pārzinis un turētājs: Valsts zemes dienests.  Uzņēmumu reģistrs saskaņā ar Likumu veic tiesību subjektu reģistrāciju, lai nodibinātu tiesību subjektu juridisko statusu un nodrošinātu normatīvajos aktos noteikto ziņu publisku ticamību un pieejamību. Likuma 4.10panta otrā daļa noteic, ka ikvienam ir tiesības, iesniedzot Uzņēmumu reģistram attiecīgu rakstveida iesniegumu (papīra formā vai elektroniski), pieprasīt un saņemt informāciju no reģistriem. Šajā informācijā ietilpst arī personu dati. Uzsverams, ka reģistru ierakstiem ir tiesiska nozīme. Proti, reģistru ieraksti ir spēkā pret trešajām personām, un tās nevar atsaukties uz izsludināto ziņu nezināšanu. Persona ir tiesīga paļauties uz reģistru ierakstiem, un tai nav jāpārbauda vai jāpierāda izsludināto ziņu pareizums vai patiesums. Līdz ar to, lai nodrošinātu Uzņēmumu reģistrā pieejamo ziņu pareizumu par tiesību subjektiem un nodrošinātu to publisko ticamību, nepieciešams veikt ziņu pareizuma pārbaudi valsts informācijas sistēmās. Personas datu pārbaudi Uzņēmumu reģistrs veic Iedzīvotāju reģistrā un zemesgrāmatā (īpašumtiesības). Neveicot personas datu pārbaudi Iedzīvotāju reģistrā un zemesgrāmatā, Uzņēmumu reģistram nebūs iespēju izpildīt Likumā noteikto funkciju – nodrošināt normatīvajos aktos noteikto ziņu (par reģistrētajiem tiesību subjektiem un juridiskajiem faktiem) publisku ticamību. Šajā gadījumā nav mazāk ietekmējošas metodes, lai sasniegtu personas datu apstrādes mērķi. Līdz ar to personas datu pareizības pārbaude ir nepieciešama un samērīga, lai nodrošinātu sabiedrības interešu ievērošanu, iegūstot publiski ticamu Uzņēmumu reģistra pārziņā esošu reģistru informāciju.  Kā norādījusi Eiropas Cilvēktiesību tiesa, tiesību normai, kas ierobežo personas pamattiesības, jābūt formulētai pietiekami precīzi, lai indivīds, nepieciešamības gadījumā atbilstoši konsultējoties, varētu plānot savu rīcību. Turklāt normai jābūt formulētai tā, lai ļautu personām skaidri paredzēt precīzu tās piemērošanas jomu un nozīmi. Līdz ar to, lai nodrošinātu pietiekamu tiesisko pamatu personas datu apstrādei minētajos gadījumos un konkretizētu mērķus, kādiem Uzņēmumu reģistrs izmanto citu valsts informācijas sistēmu datus, ir jāveic attiecīgi grozījumi Likumā.  Ņemot vērā minēto, nepieciešams papildināt Likumu, nosakot, ka Uzņēmumu reģistram, nepieņemot atsevišķu lēmumu, ir tiesības aktualizēt Uzņēmumu reģistra vestajos reģistros ierakstītās ziņas, pamatojoties uz Iedzīvotāju reģistra vai Valsts adrešu reģistra informāciju. Ziņu aktualizēšana, pamatojoties uz citu valsts reģistru sniegto publiski ticamo informāciju nosakāma kā tiesība, ņemot vērā, ka automātiska aktualizācija var nebūt iespējama tehnisku problēmu dēļ.  Turklāt Likumā ir jāparedz, ka Uzņēmumu reģistram ir tiesības veikt personas rīcībspējas, statusa (dzīvs vai miris) pārbaudi, kā arī pārbaudīt īpašumtiesības uz nekustamo īpašumu, iegūt personas deklarēto dzīvesvietas adresi, lai nodrošinātu administratīvo aktu paziņošanu personai.  **6. Nelabvēlīga Uzņēmumu reģistra valsts notāra lēmuma paziņošana, piesakot ierakstīšanai tiesību subjektu vai tiesību subjekta juridiskās adreses maiņu.**  Šobrīd Likums un citi normatīvie akti neparedz īpašu kārtību Uzņēmumu reģistra valsts notāru lēmumu paziņošanai, tādēļ visi lēmumi tiek paziņoti atbilstoši Paziņošanas likumā noteiktajam, kā arī, ņemot vērā iesniedzēja norādīto saņemšanas veidu. Ja pieteikums tiek iesniegts, izmantojot Uzņēmumu reģistra pārziņā esošo speciālo tiešsaistes formu, iesniedzējam iespējams izvēlēties saņemt Uzņēmumu reģistra valsts notāra lēmumu arī Uzņēmumu reģistra pārziņā esošajā speciālajā tiešsaistes formā. Gadījumā, ja tiek pieņemts lēmums atlikt vai atteikt juridiskas personas ierakstīšanu kādā no Uzņēmumu reģistra vestajiem reģistriem, lēmums tiek paziņots uz iesniedzēja adresi – fiziskai personai uz deklarētās dzīvesvietas adresi (vai norādīto adresi, ja pievienots attiecīgs iesniegums), juridiskai personai uz juridisko adresi. Savukārt gadījumā, ja tiek atlikta vai atteikta juridiskās personas juridiskās adreses maiņas reģistrācija, lēmums tiek paziņots uz tajā brīdī attiecīgajā reģistrā ierakstīto juridiskās personas juridisko adresi.  Saskaņā ar Paziņošanas likuma 4. panta otro daļu juridiskajai personai dokumentu paziņo uz tās juridisko adresi. Saskaņā ar Civillikuma 1407. pantu juridiskas personas ir valsts, pašvaldības, personu apvienības, iestādes, nodibinājumi un lietu kopības, kurām piešķirta juridiska personība. Visbiežāk Paziņošanas likuma kontekstā dokumenta paziņošana attiecas uz tādām juridiskām personām kā kapitālsabiedrības, biedrības, reliģiskas organizācijas un politiskās partijas, kā arī privāto tiesību nodibinājumi. Tāpat, ciktāl adresāts ir personu apvienība, kurai nav juridiskas personas tiesības, dokuments paziņojams uz tās adresi, proti, adresi, kurā atrodas sabiedrības vadība.[[1]](#footnote-1) Atbilstoši iepriekš minētajam Paziņošanas likuma 4. panta otrā daļa attiecas uz lēmumu paziņošanu Uzņēmumu reģistra vestajos reģistros – komercreģistrā, Uzņēmumu reģistra žurnālā, biedrību un nodibinājumu reģistrā, politisko partiju reģistrā, reliģisko organizāciju un to iestāžu reģistrā, Eiropas ekonomisko interešu grupu reģistrā ierakstītajiem tiesību subjektiem.  Paziņošanas likums prezumē, ka adresātam ir pienākums būt sasniedzamam adresē. Sasniedzamības pienākums izpaužas kā aktīvs pienākums paziņot savu adresi iestādei, tostarp par adreses izmaiņām, ja tādas notikušas. Adresei nav formāla rakstura, jo adresāta adresei ir jāatbilst faktiskajai situācijai, t.i., vietai, kur sastopams adresāts.[[2]](#footnote-2) Ņemot vērā, ka ierakstam par juridisko adresi ir deklaratīvs raksturs, jo tam piemīt tikai informējošs, ar tiesisku seku iestāšanos nesaistīts raksturs, piesakot ierakstīšanai juridisko adresi (arī sākotnēji piesakot ierakstīšanai pašu tiesību subjektu), tiesību subjektam ir jābūt apveltītam ar subjektīvajām tiesībām pieteikumā norādītajā juridiskajā adresē atrasties un saņemt korespondenci. Tiesību subjekts, piesakot ierakstīšanai juridisko adresi, faktiski jau ir sasniedzams pieteikumā norādītajā juridiskajā adresē. Attiecīgi līdz ar pieteikuma iesniegšanu pieteikuma iesniedzējs pēc būtības paziņo par savu faktisko sasniedzamības adresi iestādei – Uzņēmumu reģistram. Ievērojot iepriekš minēto, iesniedzējs, piesakot ierakstīšanai komercreģistrā, Uzņēmumu reģistra žurnālā, biedrību un nodibinājumu reģistrā, politisko partiju reģistrā, reliģisko organizāciju un to iestāžu reģistrā, Eiropas ekonomisko interešu grupu reģistrā juridisko adresi (arī sākotnēji, piesakot ierakstīšanai pašu tiesību subjektu), pēc būtības informē Uzņēmumu reģistru par savu faktisko atrašanās vietu un sasniedzamības adresi, uz kuru Uzņēmumu reģistram būtu jāpaziņo pieņemtais lēmums.  Vienlaikus jāņem vērā, ka pieteiktā juridiskā adrese var arī būt kļūdaina, proti, neatbilst nevienai no Valsts adrešu reģistrā reģistrētajām adresēm. Šādos gadījumos Uzņēmumu reģistram, ievērojot labas pārvaldības principu un saprotot, ka, pastāvot attiecīgajiem objektīvajiem apstākļiem, iesniedzējs nesaņems lēmumu, iepriekš minētie atlikšanas lēmumi būtu jānosūta uz eksistējošu un saziņai derīgu adresi Paziņošanas likumā noteiktajā vispārīgajā kārtībā.  Ievērojot minēto, Likums papildināms ar regulējumu, kas noteiktu Uzņēmumu reģistra valsts notāra lēmuma paziņošanas kārtību, paredzot izņēmuma gadījumus no vispārīgās Paziņošanas likumā noteiktās kārtības, gadījumos, kad paziņojams nelabvēlīgs Uzņēmumu reģistra valsts notāra lēmums par tiesību subjekta ierakstīšanu vai tiesību subjekta juridiskās adreses maiņas ierakstīšanu komercreģistrā, Uzņēmumu reģistra žurnālā, biedrību un nodibinājumu reģistrā, politisko partiju reģistrā, reliģisko organizāciju un to iestāžu reģistrā, Eiropas ekonomisko interešu grupu reģistrā.  **7. Kļūdu labošana Uzņēmumu reģistra žurnāla un politisko partiju reģistra ierakstos.**  Šobrīd Likuma 8. panta piektajā daļā un 18., 18.4, 18.5 18.11 un 18.16 pantā noteikta kārtība, kādā tiek veikti pārrakstīšanās kļūdu labojumi Uzņēmumu reģistra žurnālā, komercreģistrā, biedrību un nodibinājumu reģistrā, maksātnespējas reģistrā, politisko partiju reģistrā, kā arī reliģisko organizāciju un to iestāžu reģistrā. Savukārt Ministru kabineta 2013. gada 29. janvāra noteikumu Nr. 65 „Oficiālo publikāciju noteikumi” 2. pielikuma 1.7., 2.4., 3.8. un 8.4. apakšpunktā noteikta maksa par publikāciju oficiālajā izdevumā „Latvijas Vēstnesis” kļūdu labojumu gadījumā.  Lai vienveidotu praksi kļūdu labošanas gadījumos, kā arī nepieciešamības gadījumā to varētu piemērot citiem Uzņēmumu reģistra vestajiem reģistriem, kuriem šāda kārtība nav noteikta, Likumu nepieciešams papildināt ar normu, kurā noteikts atbilstošs regulējums, to vienādojot attiecībā uz visiem Uzņēmumu reģistra vestajiem reģistriem. Pārējie panti, kuros noteikta kļūdu labošanas kārtība, attiecīgi izslēdzami no Likuma.  Tāpat nepieciešams attiecībā uz visiem Uzņēmumu reģistra vestajiem reģistriem attiecināt kārtību, ka acīmredzamas kļūdas Uzņēmumu reģistra valsts notārs labo, nesūtot paziņojumu tiesību subjektam un negaidot tiesību subjekta termiņā celtus iebildumus. Par acīmredzamām kļūdām uzskatāmi gadījumi, kad kļūdainais ieraksts ir nepārprotams, viedokļa prasīšana tiesību subjektam būtu bezjēdzīga un tiesību subjektu apgrūtinoša, kā arī no iesniegtajiem dokumentiem nerodas pretrunas par ieraksta saturu. Piemēram, gadījumā, ja tiesību subjektu pārstāv viens izpildinstitūcijas loceklis, bet attiecīgajā Uzņēmumu reģistra vestajā reģistrā nav ierakstītas pārstāvības tiesības – atsevišķi. Arī acīmredzamu kļūdu labošanas gadījumā lēmumu par ieraksta labošanu Uzņēmumu reģistrs par saviem līdzekļiem nekavējoties publicēs oficiālajā izdevumā „Latvijas Vēstnesis”, ja normatīvie akti paredzēs publikāciju.  **8. Biznesa reģistru savstarpējās savienošanas sistēmas (turpmāk - BRIS) ieviešana.**  Saskaņā ar Eiropas Parlamenta un Padomes 2012. gada 13. jūnija Direktīvas 2012/17/ES, ar ko Padomes Direktīvu 89/666/EEK un Eiropas Parlamenta un Padomes Direktīvas 2005/56/EK un 2009/101/EK groza attiecībā uz centrālo reģistru, komercreģistru un uzņēmumu reģistru savstarpējo savienojamību 5. panta 2. punktu dalībvalstis ne vēlāk kā divus gadus pēc Eiropas Parlamenta un Padomes 2009. gada 16. septembra Direktīvas 2009/101/EK par to, kā vienādošanas nolūkā koordinēt nodrošinājumus, ko dalībvalstis prasa no sabiedrībām Līguma 48. panta otrās daļas nozīmē, lai aizsargātu sabiedrību dalībnieku un trešo personu intereses (turpmāk – Direktīva 2009/101/EK) 4.c pantā minēto īstenošanas aktu pieņemšanas pieņem, publicē un piemēro noteikumus, kas vajadzīgi, lai ievērotu Direktīvas 89/666/EEK 1. panta 3. un 4. punktu un 5.a pantu, Direktīvas 2005/56/EK 13. pantu, Direktīvas 2009/101/EK 3. panta 1. punkta otro daļu, 3.b, 3.c un 3.d pantu un 4.a panta 3. līdz 5. punktu. Atbilstoši Direktīvas 2009/101/EK 3.d pantam, izmantojot BRIS, attiecīgās sabiedrības reģistrs nekavējoties dara pieejamu informāciju par jebkādu sabiedrības darbības izbeigšanas vai maksātnespējas procedūru uzsākšanu un pabeigšanu un par sabiedrības izslēgšanu no reģistra, ja tas rada juridiskas sekas sabiedrības reģistra dalībvalstī.  Tāpat atbilstoši Eiropas Parlamenta un Padomes 2005. gada 26. oktobra Direktīvas 2005/56/EK par kapitālsabiedrību pārrobežu apvienošanos 13. pantam katras tās dalībvalsts tiesību aktos, kuras jurisdikcijā ir bijušas apvienošanās procesā iesaistītās sabiedrības, attiecīgās valsts teritorijā ir noteikta kārtība, kādā – saskaņā ar 3. pantu Direktīvā 2009/101/EK, lai aizsargātu sabiedrību dalībnieku un trešo personu intereses, – apvienošanās pabeigšanu dara zināmu publiskajā reģistrā, kurā pārrobežu apvienošanās procesā iesaistītajām sabiedrībām ir jāiesniedz dokumenti. Reģistrs, kurā ir reģistrēta pārrobežu apvienošanās rezultātā izveidotā sabiedrība, izmantojot centrālo reģistru, komercreģistru un Uzņēmumu reģistru savstarpējās savienojamības sistēmu, kas izveidota atbilstīgi Direktīvas 2009/101/EK 4.a panta 2. punktam, bez kavēšanās paziņo reģistram, kurā katrai iesaistītajai sabiedrībai bija jāiesniedz dokumenti par to, ka pārrobežu apvienošanās ir stājusies spēkā. Iepriekšējo ierakstu attiecīgā gadījumā var dzēst tikai tad, kad šī informācija ir paziņota, un ne agrāk.  2015. gada 8. jūlijā Eiropas Komisija pieņēma Direktīvas 2009/101/EK 4.c panta pirmajā daļā minēto Komisijas īstenošanas regulu (ES) 2015/884, ar ko nosaka nepieciešamās tehniskās specifikācijas un procedūras reģistru savstarpējās savienojamības sistēmai, kas izveidota ar Eiropas Parlamenta un Padomes Direktīvu 2009/101/EK.  Saskaņā ar Komerclikuma 8. panta piektās daļas 4. un 5. punktu komercreģistrā ierakstāmas ziņas par ārvalsts komersanta tiesiskās aizsardzības procesa īstenošanu un izbeigšanu, ziņas par ārvalsts komersanta maksātnespējas procesa pasludināšanu un izbeigšanu, ziņas par ārvalsts komersanta bankrota procedūras pabeigšanu, kā arī ziņas par ārvalsts komersanta darbības izbeigšanu un likvidāciju, norādot darbības izbeigšanas pamatu, kā arī par likvidatora iecelšanu, norādot likvidatora vārdu, uzvārdu, personas kodu, bet, ja ārvalsts komersanta likvidators ir juridiskā persona, – firmu, reģistrācijas numuru un juridisko adresi. Šobrīd minēto informāciju komercreģistrā iesniedz personas, kuras pilnvarotas pārstāvēt ārvalsts komersantu darbībās, kas saistītas ar filiāli. Ņemot vērā, ka BRIS būs iespējams saņemt paziņojumus par ārvalsts komersantu darbības izbeigšanas vai maksātnespējas procedūru uzsākšanu un pabeigšanu, kā arī par ārvalsts komersanta izslēgšanu no ārvalsts reģistra un Direktīvas 2009/101/EK 3.d pantā minētā informācija rada juridiskās sekas Latvijas Republikā, turpmāk minētos ierakstus par ārvalsts komersanta filiāli komercreģistrā Uzņēmumu reģistrs varēs izdarīt, pamatojoties uz BRIS paziņojumu no dalībvalstu reģistra, kurā reģistrēts attiecīgais ārvalsts komersants.  Savukārt atbilstoši šobrīd spēkā esošajai Komerclikuma 383. panta pirmajai daļai, ja iegūstošo kapitālsabiedrību paredzēts reģistrēt citā dalībvalstī, Latvijā reģistrēta pievienojamā kapitālsabiedrība komercreģistra iestādei iesniedz pieteikumu apliecinājuma saņemšanai par to, ka pievienojamā kapitālsabiedrība ir veikusi visas nepieciešamās darbības pārrobežu apvienošanas pabeigšanai. Savukārt atbilstoši Komerclikuma 384. pantam, ja iegūstošā kapitālsabiedrība tiek reģistrēta Latvijā, papildus Komerclikuma 347.pantā minētajiem dokumentiem komercreģistra iestādei jāiesniedz citas dalībvalsts komercreģistra iestādes ne vēlāk kā pirms sešiem mēnešiem izsniegts dokuments, kas apliecina, ka citā dalībvalstī reģistrētā pievienojamā kapitālsabiedrība ir veikusi visas nepieciešamās darbības pārrobežu apvienošanas pabeigšanai. Ņemot vērā, ka BRIS būs iespējams gan saņemt, gan nosūtīt paziņojumus par to, ka pievienojamā sabiedrība ir veikusi visas nepieciešamās darbības pārrobežu apvienošanas pabeigšanai, ierakstus komercreģistrā Uzņēmumu reģistrs varēs izdarīt, pamatojoties uz BRIS paziņojumu no attiecīgās dalībvalsts reģistra, kā arī gadījumā, ja pievienojamā sabiedrība būs reģistrēta komercreģistrā, par paveiktajām darbībām informēt attiecīgās dalībvalsts reģistru BRIS sistēmā.  Ievērojot minēto, nepieciešams nostiprināt Likumā tiesības Uzņēmumu reģistram izdarīt ierakstus, pamatojoties uz BRIS paziņojumu no citas dalībvalsts reģistra.  Lai nodrošinātu tiesisko paļāvību, nosakāms, ka likums par grozījumiem Likumā stājas spēkā 2017. gada 1. janvārī. Savukārt, lai nodrošinātu tehnisko funkcionalitāšu izstrādi un pielāgotu Uzņēmumu reģistra informācijas sistēmu grozījumiem, likumprojektā paredzētajiem grozījumiem, kas attiecas uz atteikšanos no tiesību subjektu ģeogrāfiskas lietu piekritības jāstājas spēkā 2018. gada 1. jūlijā, bet paredzētajiem grozījumiem saistībā ar lēmumu paziņošanu gadījumos, kad atlikta tiesību subjekta vai juridiskās adreses maiņas ierakstīšana vai atteikts ierakstīt tiesību subjektu vai tiesību subjekta juridiskās adreses maiņu komercreģistrā, Uzņēmumu reģistra žurnālā, biedrību un nodibinājumu reģistrā, politisko partiju reģistrā, reliģisko organizāciju un to iestāžu reģistrā, Eiropas ekonomisko interešu grupu reģistrā – 2018. gada 1. janvārī.  **9. Informācijas par biedrību un nodibinājumu darbības jomu pieejamība Uzņēmumu reģistra mājaslapā.**  2016. gada 1. janvārī stājās spēkā Ministru kabineta 2015. gada 22. decembra noteikumi Nr. 779 „Biedrību un nodibinājumu klasificēšanas noteikumi”, kas nosaka biedrību un nodibinājumu klasificēšanu atbilstoši to darbības jomai. Lai ikvienam būtu iespēja veikt biedrību vai nodibinājumu atlasi pēc to darbības jomas, nepieciešams veikt grozījumus Likuma 4.11 pantā, nosakot, ka informācija par biedrību un nodibinājumu darbības jomu bez maksas ir pieejama Uzņēmumu reģistra tīmekļa vietnē internetā. Tādejādi nodrošinot, ka informācija par biedrību un nodibinājumu darbības jomām būs ērtāk pieejama sabiedrībai.  Ievērojot minēto, nepieciešams nostiprināt Likumā prasību Uzņēmumu reģistram bez maksas publicēt savā tīmekļa vietnē internetā informāciju par biedrību un nodibinājumu darbības jomām.  Vienlaikus, ņemot vērā, ka jaunā Uzņēmumu reģistra mājaslapa tiks izstrādāta 2017. gada laikā, informācijas par biedrību un nodibinājumu darbības jomām pieejamība Uzņēmumu reģistra mājaslapā internetā būs iespējams nodrošināt no 2017. gada 1. jūlijā. |
| 3. | Projekta izstrādē iesaistītās institūcijas | Tieslietu ministrija, Uzņēmumu reģistrs. |
| 4. | Cita informācija | Nav. |
|  | | |

|  |  |  |  |  |  |  |  |
| --- | --- | --- | --- | --- | --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | | | | |
| 1. | | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekta tiesiskais regulējums attiecināms uz visos Uzņēmumu reģistra vestajos reģistros jau reģistrētajiem tiesību subjektiem un tām personām, kuras reģistrējušas juridiskos faktus, kā arī tiem, kas nākotnē iesniegs pieteikumus ierakstu izdarīšanai kādā no Uzņēmumu reģistra vestajiem reģistriem. Uz 2016. gada 5. janvāri Uzņēmumu reģistrā reģistrēti 365879 tiesību subjekti un juridiskie fakti, kas normatīvajos aktos noteiktajā kārtībā nav izslēgti no Uzņēmumu reģistra vestajiem reģistriem.  Tāpat tiesiskais regulējums ietekmēs arī Uzņēmumu reģistra nodarbinātos, nodrošinot jaunu, ērtāku risinājumu datu ievadei Uzņēmumu reģistra informācijas sistēmā par reģistrējamajiem tiesību subjektiem un juridiskajiem faktiem.  Papildus datu apmaiņas risinājums lēmumu datu saņemšanai no VID un Izpildu lietu reģistra un risinājums Uzņēmumu reģistrā ērtākai ziņu par saimnieciskās darbības apturēšanu vai atjaunošanu, kapitālsabiedrību darbības izbeigšanu, kā arī nodrošinājuma līdzekļu reģistrācijai mazinās VID un zvērinātu tiesu izpildītāju administratīvo slogu.  Tāpat, ņemot vērā to, ka līdz ar Likuma grozījumiem paplašināsies to gadījumu loks, kuros būs nepieciešama publikācija pēc datu aktualizācijas atbilstoši citu valsts reģistru informācijai, likumprojekts ietekmē arī oficiālo izdevumu „Latvijas Vēstnesis”. | | | | |
| 2. | | Tiesiskā regulējuma ietekme uz tautsaimniecību un administratīvo slogu | Likumprojekta tiesiskais regulējums, atsakoties no tiesību subjektu ģeogrāfiskas lietu piekritības un uzlabojot dokumentu apriti Uzņēmumu reģistrā, atvieglos klientiem uzņēmējdarbības formalitāšu kārtošanu Uzņēmumu reģistrā, līdz ar to pozitīvi ietekmējot arī Latvijas Republikas rādītājus Pasaules Bankas projekta *Doing Business* uzņēmējdarbības vides rādītājos, kā arī uzņēmēju vispārējo viedokli par saskarsmi ar valsts iestādēm, kas ir pamatā Globālās konkurētspējas indeksa aptaujai.  Tāpat atbilstoši Valdības rīcības plāna uzdevumam uzlabojumi tiks panākti arī „*Network Readiness*” indeksa reitingā.  Likumprojektā paredzēto grozījumu spēkā stāšanās rezultātā samazināsies administratīvais slogs Uzņēmumu reģistra klientiem. Visus Uzņēmumu reģistra vestajos reģistros ierakstāmos tiesību subjektus turpmāk varēs reģistrēt jebkurā Uzņēmumu reģistra nodaļā. Tāpat jebkurā Uzņēmumu reģistra nodaļā šie tiesību subjekti un personas, kas piesaka ierakstīšanai juridiskos faktus, varēs iesniegt izmaiņas ierakstos vai reģistrācijas lietām pievienotajos dokumentos. Uzņēmumu reģistra klientiem turpmāk nebūs jāsaskaras ar nepilnīgām pieteikumu veidlapām un pašiem jāvērtē to saturs, gadījumos, ja pieteikumu veidlapas nav bijis iespējams laikā aktualizēt strauju normatīvo aktu grozījumu rezultātā. Uzņēmumu reģistra klientiem turpmāk nebūs arī jāinformē Uzņēmumu reģistrs par nepieciešamību aktualizēt ziņas Uzņēmumu reģistra vestajos reģistros gadījumos, ja būs mainījusies informācija par personu Iedzīvotāju reģistrā vai par adresi Valsts adrešu reģistrā, izņemot gadījumus, kuros tiesību subjektu adreses, kas kopš laika posma, kurā netika veikta adrešu salīdzināšana ar Valsts adrešu reģistra datiem, neatbilst Valsts adrešu reģistra datiem. Ziņas Uzņēmumu reģistrā, pamatojoties uz Iedzīvotāju reģistra un Valsts adrešu reģistra informāciju, galvenokārt tiks aktualizētas automātiski.  Tāpat likumprojektā paredzēto grozījumu rezultātā informācija par biedrību un nodibinājumu darbības jomām būs ērtāk pieejama sabiedrībai.  Likumprojektā paredzētie grozījumi – ziņu par fizisko personu automātiska aktualizācija Uzņēmumu reģistra vestajos reģistros, pamatojoties uz Iedzīvotāju reģistra un Valsts adrešu reģistra informāciju, un ierakstu izdarīšana par saimnieciskās darbības apturēšanu, atjaunošanu vai kapitālsabiedrības darbības izbeigšanu, kā arī nodrošinājuma līdzekļu reģistrāciju, pamatojoties uz VID lēmumu vai zvērinātu tiesu izpildītāja rīkojumu, samazinās ar pakalpojumu sniegšanu saistīto laika resursu patēriņu, tādejādi mazinot Uzņēmumu reģistra nodarbināto, kuri šobrīd strādā pastiprinātas intensitātes režīmā, noslodzi. Vienlaikus jāņem vērā, ka administratīvā sloga samazinājums nebūs tūlītējs, jo tehnisko risinājumu ieviešanai ir nepieciešams laiks un resursi. Administratīvā sloga samazinājumu būs iespējams objektīvi novērtēt tikai pēc attiecīgo pielāgojumu veikšanas Uzņēmumu reģistra informācijas sistēmā.  Vienlaikus, vērtējot Uzņēmumu reģistra darbinieku noslodzi, secināts, ka Uzņēmumu reģistra Funkciju izpildes departamenta Rīgas reģiona komersantu un uzņēmumu reģistrācijas nodaļas (izpilda Uzņēmumu reģistra pamatfunkciju – tiesību subjektu un juridisko faktu reģistrāciju) nodarbinātie strādā paaugstinātas noslodzes apstākļos. Arī statistikas datu analīze liecina par būtisku darba apjoma pieaugumu. Salīdzinājumā ar 2014. gadu, 2015. gadā par 24 % pieaudzis komercreģistrā pieņemto lēmumu skaits, par 14 % – Uzņēmumu reģistrā, par 9 % – maksātnespējas reģistrā, par 18 % – laulāto un mantisko attiecību reģistrā.  Norādāms, ka Likumprojektā paredzētie datu apmaiņas un ziņu aktualizācijas risinājumi (Anotācijas 2. sadaļas 4. un 5. apakšpunkts) administratīvo slogu Uzņēmumu reģistram, kā arī VID un zvērinātiem tiesu izpildītājiem mazinās, tādejādi ļaujot Uzņēmumu reģistram risināt līdzšinējos paaugstinātās slodzes apstākļus. Vienlaikus atteikšanās no ģeogrāfiskās lietu piekritības radīs nepieciešamību pēc jaunu procesu dokumentu apritē ieviešanas (prognozējamas notāru slodzes izmaiņas reģionālajās nodaļās un Rīgā, kā arī papildus nepieciešami klientu apkalpošanas speciālisti dokumentu, kas pārvērsti elektroniskā formā, verificēšanai un skenēšanai). Turklāt, tā kā Anotācijas I sadaļas 2. punkta 2., 4. un 5.apakšpunktā noteikto uzdevumu - dokumentu aprites un datu apmaiņas Uzņēmumu reģistra pusē rezultāti attiecībā uz cilvēkresursu ekonomiju ir vienīgi prognozējami, turklāt tie nav iespējami bez attiecīgo tehnisko risinājumu ieviešanas, jāņem vērā, ka cilvēkresursu ekonomija neveidosies, ja tehniskie risinājumi netiks ieviesti. Līdz ar to, atteikšanās no ģeogrāfiskās lietu piekritības iespējama vienīgi pēc tehnisko risinājumu ieviešanas, attiecīgajām Likumprojekta normām nosakot spēkā stāšanos 2018. gada 1. jūlijā.  Papildus likumprojektā paredzētie grozījumi samazinās resursu patēriņu Tieslietu ministrijai, kā arī saskaņošanas procesā iesaistītajām ministrijām, iestādēm un Ministru kabinetam kopumā – turpmāk augstāka juridiskā spēka normatīvo aktu grozījumu gadījumā, kas attiektos uz visos pieteikumos Uzņēmumu reģistram norādāmajām ziņām vai pieteikumiem pievienojamajiem dokumentiem, vairs nebūs jāizstrādā vai jāsaskaņo grozījumi Ministru kabineta noteikumos. | | | | |
| 3. | | Administratīvo izmaksu monetārs novērtējums | Atteikšanās no tiesību subjektu ģeogrāfiskās lietu piekritības mazinās birokrātisko slogu uzņēmējiem un ietaupīs uzņēmēju laiku. Paredzams, ka uzņēmēji to varēs izmantot, lai attīstītu savas uzņēmējdarbības ieceres, līdz ar to veicinot Latvijas Republikas ekonomikas izaugsmi un labklājību kopumā. Uzņēmumu darbība rada jaunas preces un pakalpojumus, jaunu pievienoto vērtību, līdz ar to likumprojekta ietekme uz iekšzemes kopproduktu un valsts budžetu ir pozitīva.  Uzņēmējdarbības vidi būtiski ietekmēs administratīvā sloga mazināšana uzņēmējiem, kas tiem bijis pirms atteikšanās no tiesību subjektu ģeogrāfiskās lietu piekritības. Šobrīd pēc provizoriskiem aprēķiniem secināts, ka minētie grozījumi ietekmēs 11 765 tiesību subjektus – uzņēmējus, radot minētajai mērķgrupai izmaksu ietaupījumu 809 432 *euro* apmērā.  Administratīvo izmaksu ietaupījuma aprēķins:  C = ((f x l)+ t) x n = ((4,85 x 8)+ 30) x 11765 = **809 432** *euro.*  C – atteikšanās no tiesību subjektu ģeogrāfiskas lietu piekritības rezultātā plānotais izmaksu ietaupījums uzņēmējiem;  f – izdevumi pirms atteikšanās no tiesību subjektu ģeogrāfiskas lietu piekritības, kas rodas, lai nokļūtu nepieciešamajā reģionā un iesniegtu dokumentus (stundas samaksas likme, ieskaitot virsstundas vai stundas limitu  ārējo pakalpojumu sniedzējiem, ja tādi ir);  l – laika patēriņš pirms atteikšanās no tiesību subjektu ģeogrāfiskas lietu piekritības, kas rodas, lai nokļūtu nepieciešamajā reģionā un iesniegtu dokumentus;  t –transporta izdevumi pirms atteikšanās no tiesību subjektu ģeogrāfiskas lietu piekritības, kas rodas, lai nokļūtu nepieciešamajā reģionā un iesniegtu dokumentus;  n – prognozējamais subjektu skaits, kurus ietekmēs atteikšanās no tiesību subjektu ģeogrāfiskas lietu piekritības. | | | | |
| 4. | | Cita informācija | Saistībā ar atteikšanos no pieteikumu veidlapu apstiprināšanas ar Ministru kabineta noteikumiem norādāms, ka Uzņēmumu reģistram klientu ērtībai būs jāizveido un jāapstiprina elektronizācijai pielāgotas pieteikumu veidlapas, kuras tiks publicētas Uzņēmumu reģistra mājaslapā, kā arī piedāvātas klientiem aizpildīšanai uz vietas Uzņēmumu reģistrā. Pieteikumu veidlapu popularizēšanai plānots veikt arī informatīvus pasākumus, kas veicinās Uzņēmumu reģistra apstiprināto pieteikumu veidlapu izmantošanu. | | | | |
|  | | | | | | | |
| **III. Tiesību akta projekta ietekme uz valsts budžetu un pašvaldību budžetiem** | | | | | | |
| **Rādītāji** | | **2016. gads** | | Turpmākie trīs gadi (*euro*) | | |
| **2017.** | **2018.** | **2019.** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo 2016. gadu | izmaiņas, salīdzinot ar kārtējo 2016. gadu | izmaiņas, salīdzinot ar kārtējo 2016. gadu |
| 1 | | 2 | 3 | 4 | 5 | 6 |
| 1. Budžeta ieņēmumi: | | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | | 0 | 0 | 0 | 0 | 0 |
| 1.2. valsts speciālais budžets | |  |  |  |  |  |
| 1.3. pašvaldību budžets | |  |  |  |  |  |
| 2. Budžeta izdevumi: | | 0 | 0 | 0 | 216518 | 0 |
| 2.1. valsts pamatbudžets | | 0 | 0 | 0 | 216518 | 0 |
| 2.2. valsts speciālais budžets | |  |  |  |  |  |
| 2.3. pašvaldību budžets | |  |  |  |  |  |
| 3. Finansiālā ietekme: | | 0 | 0 | 0 | -216518 | 0 |
| 3.1. valsts pamatbudžets | | 0 | 0 | 0 | -216518 | 0 |
| 3.2. speciālais budžets | |  |  |  |  |  |
| 3.3. pašvaldību budžets | |  |  |  |  |  |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | | X | 0 | 0 | 138 158 | 0 |
| 5. Precizēta finansiālā ietekme: | | X | 0 | 0 | -78 360 | 0 |
| 5.1. valsts pamatbudžets | | 0 | 0 | -78 360 | 0 |
| 5.2. speciālais budžets | | 0 | 0 | 0 | 0 |
| 5.3. pašvaldību budžets | | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | | **1. Datu apmaiņas nodrošināšanai starp Uzņēmumu reģistru, VID un Tiesu administrāciju, Anotācijas I sadaļas 2. punkta 4.apakšpunktā noteiktā uzdevuma ietvaros.**  1.1.Anotācijas I sadaļas 2. punkta 4. apakšpunktā noteiktā datu apmaiņas risinājuma informācijas apmaiņai par reģistrētajiem nodrošinājuma līdzekļiem ieviešanai **Uzņēmumu reģistram** **2018. gadā** nepieciešams:  Informācijas sistēmas uzturēšana (EKK 2251) – 36 010 *euro.*  124 cilvēkdienas x 240 *euro* /cilvēkdiena = 29 760 *euro* x1,21 (pievienotās vērtības nodoklis 21%) = 36 010 *euro* .  Izmaksās ietverta šādu servisu izstrāde: nodrošinājuma klasifikatora saraksts, meklēšana pēc personas koda, meklēšanas rezultātu saraksti, uzņēmuma/ komercķīlas dati, nodrošinājuma, darbības apturēšanas/izbeigšanas uzlikšana, nodrošinājuma, darbības apturēšanas/izbeigšanas noņemšana, sesijas uzsākšana/izbeigšana.  1.2.Anotācijas I sadaļas 2. punkta 4. apakšpunktā noteiktā datu apmaiņas risinājuma informācijas apmaiņai par reģistrētajiem nodrošinājuma līdzekļiem ieviešanai **2018. gadā** VID nepieciešams finansējums izmaiņai šādās sistēmās:  Informācijas sistēmas uzturēšana (EKK 2251)-  138 158 *euro*  1.2.1.Nodokļu informācijas sistēma (NIS) (t.sk. papildinājumi Izziņu informācijas sistēmā (IZIS)) – jaunas NIS funkcionalitātes realizācija, izmaiņas esošā NIS funkcionalitātē SL/FL “Kontroles pasākumi”, VID uzlikto nodrošinājumu līdzekļu (liegumu) apstrāde, paredzot jaunu SL/FL “VID uzliktie/noņemtie nodrošinājumi” – 126 *381* *euro* ar PVN;  1.2.2.VID informācijas sistēmu savietotājā (VID ISS) – jaunas funkcionalitātes realizācija – 11 777 *euro* ar PVN.  1.3. Anotācijas I sadaļas 2. punkta 4. apakšpunktā noteiktā datu apmaiņas risinājuma informācijas apmaiņai par reģistrētajiem nodrošinājuma līdzekļiem ieviešanai **2018. gadā** Tiesu administrācijai nepieciešams:  Informācijas sistēmas uzturēšana (EKK 2251)-  42 350 *euro.*  Izmaksas Tiesu administrācijai kopā sastādīs 35 000 *euro*, neieskaitot PVN (35 000 x1,21 (pievienotās vērtības nodoklis 21%) = 42 350 *euro*). Izmaksās ietverta projekta vadība, sistēmas analīze/ izstrāde, programmēšana, testēšana, dokumentācijas sagatavošana. | | | | |
| 6.1. detalizēts ieņēmumu aprēķins | |
| 6.2. detalizēts izdevumu aprēķins | |
| 7. Cita informācija | | Jautājumu par papildu nepieciešamā finansējuma piešķiršanu 2018. gadam Tieslietu ministrijai budžeta apakšprogrammā 06.01.00. „Juridisko personu reģistrācija” 36 010 *euro* apmērā, budžeta apakšprogrammā 03.01.00 „Tiesu administrēšana” 42 350 *euro* apmērā nepieciešams skatīt Ministru kabinetā kopā ar likumprojektu „Par valsts budžetu 2018. gadam” un likumprojektu „Par vidēja termiņa budžeta ietvaru 2018., 2019. un 2020. gadam”.  Nepieciešams atļaut Finanšu ministrijas budžeta programmā 33.00.00 „Valsts ieņēmumu un muitas politikas nodrošināšana” jaunās politikas iniciatīvai „Radikāla rīcība ēnu ekonomikas apkarošanai nodokļu administrēšanas un muitas lietu jomā” 2018. gadam paredzēto finansējumu 138 158 *euro* apmērā novirzīt VID datu apmaiņas risinājuma informācijas apmaiņai par reģistrētajiem nodrošinājuma līdzekļiem ieviešanai.  Norādāms, ka Anotācijas I sadaļas 2. punkta 2., 4. un 5. apakšpunktā noteikto uzdevumu - dokumentu aprites un datu apmaiņas Uzņēmumu reģistra pusē ieviešanas rezultātā ieekonomētos cilvēkresursus, paredzēts novirzīt jau pastāvošās Uzņēmumu reģistra nodarbināto noslodzes mazināšanai. Papildus, tā kā Anotācijas I sadaļas 2. punkta 2., 4. un 5. apakšpunktā noteikto uzdevumu - dokumentu aprites un datu apmaiņas Uzņēmumu reģistra pusē rezultāti attiecībā uz cilvēkresursu ekonomiju ir vienīgi prognozējami, turklāt tie nav iespējami bez attiecīgo tehnisko risinājumu ieviešanas, jāņem vērā, ka cilvēkresursu ekonomija neveidosies, ja tehniskie risinājumi netiks ieviesti. Līdz ar to Anotācijas I sadaļas 2. punkta 1. apakšpunktā noteiktās ģeogrāfiskās lietu piekritības ietvaros nepieciešamie papildu cilvēkresursi izvērtējami pēc Anotācijas I sadaļas 2. punkta 2., 4. un 5. apakšpunktā noteikto uzdevumu ieviešanas, trīs gadu periodā, pārskatot Uzņēmumu reģistrā nodarbināto noslodzi.  Anotācijas I sadaļas 2. punkta 4. un 5. apakšpunktā minētās datu apmaiņas Uzņēmumu reģistra pusē (Uzņēmumu reģistra informācijas sistēmas pielāgošana) paredzēts izstrādāt Uzņēmumu reģistra budžeta ietvaros vai Eiropas Savienības fondu Informācijas un komunikācijas tehnoloģiju projektu ietvaros 2014.–2020. gada plānošanas periodā  – sk. informatīvā ziņojuma „Par pasākumiem, kurus paredzēts īstenot Informācijas sabiedrības attīstības pamatnostādņu 2014.–2020. gadam turpmākās rīcības plānojuma uzdevumu 3.1. „Publiskās pārvaldes IKT centralizētu platformu izveide” un 3.2. „Publiskās pārvaldes pakalpojumu elektronizācija” ietvaros” (Ministru kabineta 2014. gada 9. decembra sēdes protokola Nr. 69 50. §) 1. pielikuma 4.4. apakšpunktu – pasākumu programma „Juridisko personu datu pakalpojumu modernizācija un pieejamība”, aktivitāte kolonnā „Saturs” – Elektronizēta datu apmaiņa ar uzņēmējdarbības uzsākšanas, darbības un izbeigšanas procesā iesaistītajām publiskajām personām.  Uzņēmumu reģistra projekts ir iekļauts Ministru kabineta 2015. gada 17. novembra noteikumu Nr. 653 „Darbības programmas „Izaugsme un nodarbinātība” 2.2.1. specifiskā atbalsta mērķa „Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma „Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” īstenošanas noteikumi” anotācijas trešā pielikuma otrās kārtas projektu sarakstā. Finansējumu plānots piesaistīt, ja projekts atbildīs vienotās IKT mērķarhitektūras nosacījumiem, kā arī Ministru kabineta 2015. gada 17. novembra noteikumiem Nr. 653 „Darbības programmas „Izaugsme un nodarbinātība” 2.2.1. specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma „Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” īstenošanas noteikumi” un 2.2.1.1.pasākuma „Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” projektu iesniegumu vērtēšanas kritērijiem.  Uzņēmumu reģistram nepieciešamo finansējumu, lai nodrošinātu paziņojumu saņemšanu no BRIS, paredzēts nodrošināt Eiropas Reģionālās attīstības fonda 2014.–2020. gada plānošanas perioda Informācijas un komunikācijas tehnoloģiju projektu ietvaros vai cita Eiropas līdzfinansēta projekta ietvaros. Skatīt informatīvā ziņojuma „Par pasākumiem, kurus paredzēts īstenot Informācijas sabiedrības attīstības pamatnostādņu 2014.–2020. gadam turpmākās rīcības plānojuma uzdevumu 3.1. „Publiskās pārvaldes IKT centralizētu platformu izveide” un 3.2. „Publiskās pārvaldes pakalpojumu elektronizācija” ietvaros” (Ministru kabineta 2014. gada 9. decembra sēdes protokola Nr. 69 50. §) 1. pielikuma 4.4. apakšpunktu – pasākumu programma „Juridisko personu datu pakalpojumu modernizācija un pieejamība”, aktivitāte “Informācijas apmaiņa ar ES biznesa reģistriem”. | | | | |
|  | |  | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Lai svītrotu deleģējumu Ministru kabinetam apstiprināt pieteikumu veidlapas, kā arī precizētu regulējumu attiecībā uz iesniedzamajās pieteikumu veidlapās norādāmajām ziņām, vienlaikus ar likumprojektu ir izstrādāti un noteiktā kārtībā tiek virzīti izskatīšanai Ministru kabinetā grozījumi šādos likumos:   * Komerclikums (Grozījumi likumā izsludināti Valsts sekretāru sanāksmē (turpmāk – VSS) 2016. gada 28. aprīlī VSS-366); * Biedrību un nodibinājumu likums (Grozījumi likumā izsludināti VSS 2016. gada 28. aprīlī, VSS-362); * Politisko partiju likums (Grozījumi likumā izsludināti VSS 2016. gada 28. aprīlī, VSS-370); * likums „Par presi un citiem masu informācijas līdzekļiem” (Grozījumi likumā izsludināti VSS 2016. gada 28. aprīlī, VSS-368); * Eiropas ekonomisko interešu grupu likums (Grozījumi likumā izsludināti VSS 2016. gada 28. aprīlī, VSS-363); * Eiropas komercsabiedrību likums (Grozījumi likumā izsludināti VSS 2016. gada 28. aprīlī, VSS-364); * Eiropas kooperatīvo sabiedrību likums (Grozījumi likumā izsludināti VSS 2016. gada 28. aprīlī, VSS-365).   Likumprojektu „Grozījumi Komerclikumā”, „Grozījumi Biedrību un nodibinājumu likumā”, „Grozījumi Politisko partiju likumā”, „Grozījumi likumā „Par presi un citiem masu informācijas līdzekļiem”, „Grozījumi Eiropas ekonomisko interešu grupu likumā”, „Grozījumi Eiropas komercsabiedrību likumā”, „Grozījumi Eiropas kooperatīvo sabiedrību likumā” regulējumam saistībā ar iesniedzamajos pieteikumos norādāmajām ziņām jāstājas spēkā tikai vienlaikus ar grozījumu Likumā spēkā stāšanos.  Tāpat, lai atteiktos no laulāto mantisko attiecību reģistrācijas lietu ģeogrāfiskās piekritības un precizētu regulējumu attiecībā uz iesniedzamajos pieteikumos norādāmajām ziņām, kā arī svītrotu regulējumu attiecībā uz Uzņēmumu reģistra vestajos reģistros iesniedzamo pieteikumu veidlapu apstiprināšanu ar Ministru kabineta noteikumiem, pēc grozījumu Likumā pieņemšanas Saeimā 2. lasījumā būs nepieciešams izstrādāt un noteiktā kārtībā iesniegt Ministru kabineta noteikumu projektu grozījumiem Ministru kabineta 2002. gada 3. septembra noteikumos Nr. 403 „Laulāto mantisko attiecību reģistrācijas kārtība”, kuram jāstājas spēkā vienlaicīgi ar likumprojektu.  Pēc likumprojekta pieņemšanas Saeimā 2. lasījumā, lai precizētu regulējumu attiecībā uz iesniedzamajos pieteikumos norādāmajām ziņām un svītrotu regulējumu attiecībā uz Uzņēmumu reģistra vestajos reģistros iesniedzamo pieteikumu veidlapu apstiprināšanu ar Ministru kabineta noteikumiem, būs nepieciešams izstrādāt un noteiktā kārtībā iesniegt Ministru kabineta noteikumu projektus grozījumiem šādos Ministru kabineta noteikumos, kuriem jāstājas spēkā vienlaicīgi ar likumprojektu:  • Ministru kabineta 2005. gada 29. marta noteikumi Nr. 204 „Noteikumi par šķīrējtiesu reģistru”;  • Ministru kabineta 2002. gada 3. septembra noteikumi Nr. 401 „Ārvalstu komersantu un organizāciju pārstāvniecību un pārstāvju reģistrācijas kārtība”;  • Ministru kabineta 2010. gada 29. jūnija noteikumi Nr. 598 „Noteikumi par kārtību, kādā ved mantiskā ieguldījuma vērtētāju sarakstu, un vērtētājiem izvirzāmām prasībām”;  • Ministru kabineta 2009. gada 13. oktobra noteikumi Nr. 1184 „Publiskās un privātās partnerības līgumu reģistrācijas un uzskaites kārtība”;   * Ministru kabineta 2014. gada 1. aprīļa noteikumi Nr. 170 „Noteikumi par pieteikumiem un paziņojumiem ierakstu izdarīšanai reliģisko organizāciju un to iestāžu reģistrā”.   Līdz ar grozījumu Likumā spēkā stāšanos spēku zaudēs:   * Ministru kabineta 2011. gada 7. jūnija noteikumi Nr. 433 „Noteikumi par pieteikumu veidlapām ierakstiem Uzņēmumu reģistra žurnālā un masu informācijas līdzekļu reģistrā un reģistrācijas apliecībām”; * Ministru kabineta 2008. gada 21. aprīļa noteikumi Nr. 291 „Noteikumi par pieteikumiem ierakstu izdarīšanai maksātnespējas reģistrā”.   Papildus, ievērojot, ka atbilstoši Komercķīlas likuma 14. panta pirmajai daļai pieteikumu komercķīlas reģistrācijai vai izmaiņām komercķīlu reģistra ierakstos, kā arī dokumentu reģistrācijai (pievienošanai lietai) iesniedz elektroniski, izmantojot komercķīlu reģistra turētāja norādīto tiešsaistes formu, Komercķīlas likuma 11. pantu, kurā noteikts, ka pieteikumu veidlapas un to aizpildīšanas kārtību nosaka Ministru kabinets, iespējams grozīt vienlaikus ar citiem grozījumiem pēc būtības Komercķīlas likumā.  Tāpat jāņem vērā, ka Ministru kabineta 2014. gada 1. aprīļa noteikumi Nr. 170 „Noteikumi par pieteikumiem un paziņojumiem ierakstu izdarīšanai reliģisko organizāciju un to iestāžu reģistrā” izdoti ne vien uz Likuma pamata, bet arī uz likuma „Par Latvijas Republikas un Svētā Krēsla līgumu” pamata. Ievērojot minēto, paziņojumu veidlapas, kas saistītas ar likumu „Par Latvijas Republikas un Svētā Krēsla līgumu” nav izslēdzamas, jo regulējums veidots atbilstoši starptautiskam līgumam un skar nelielu tiesību subjektu loku (2015. gada 11. augustā reliģisko organizāciju un to iestāžu reģistrā reģistrētas 267 Katoļu baznīcas publisko tiesību juridiskās personas, kas normatīvajos aktos noteiktajā kārtībā nav izslēgtas no reģistra). |
| 2. | Atbildīgā institūcija | Tieslietu ministrija, Uzņēmumu reģistrs. |
| 3. | Cita informācija | Lai arī nepieciešamie normatīvo aktu grozījumi ir apjomīgi, tie nākotnē novērsīs tiesiski nepamatotu un nelietderīgu normatīvo aktu grozījumu skaita un apjoma palielināšanos, vienlaikus ievērojami uzlabojot Uzņēmumu reģistra klientiem sniegto pakalpojumu pieejamību. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Eiropas Parlamenta un Padomes 2012. gada 13. jūnija Direktīva 2012/17/ES, ar ko Padomes Direktīvu 89/666/EEK un Eiropas Parlamenta un Padomes Direktīvas 2005/56/EK un 2009/101/EK groza attiecībā uz centrālo reģistru, komercreģistru un uzņēmumu reģistru savstarpējo savienojamību (turpmāk – Direktīva 2012/17/ES).  Dalībvalstīm jāpublicē, jāpieņem un jāpiemēro noteikumi divu gadu laikā no 2015. gada 8. jūlija, kad Eiropas Komisija pieņēma Direktīvas 2009/101/EK 4.c panta pirmajā daļā minēto Komisijas īstenošanas regulu (ES) 2015/884, ar ko nosaka nepieciešamās tehniskās specifikācijas un procedūras reģistru savstarpējās savienojamības sistēmai, kas izveidota ar Eiropas Parlamenta un Padomes Direktīvu 2009/101/EK. |
| 2. | Citas starptautiskās saistības | Likumprojekts šo jomu neskar. |
| 3. | Cita informācija | Nav. |

|  |  |  |  |  |  |  |
| --- | --- | --- | --- | --- | --- | --- |
| **1.tabula Tiesību akta projekta atbilstība ES tiesību aktiem** | | | | | | |
| Attiecīgā ES tiesību akta datums, numurs un nosaukums | | Direktīva 2012/17/ES. | | | | |
| A | | B | | C | | D |
| Attiecīgā ES tiesību akta panta numurs (uzskaitot katru tiesību akta vienību - pantu, daļu, punktu, apakšpunktu) | | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) - kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Direktīvas 2012/17/ES 5. panta 2. punkts. | | Likumprojekta 2. pants. | | Pārņemts pilnībā. | | Neparedz stingrākas prasības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | | Likumprojekts šo jomu neskar. | | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | Atbilstoši Direktīvas 2012/17/ES 5. panta 4. punktam. | | | | |
| Cita informācija | | Nav. | | | | |
| **2.tabula**  **Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.**  **Pasākumi šo saistību izpildei** | | | | | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | | Likumprojekts šo jomu neskar. | | | | |
| A | | B | | C | | |
| Starptautiskās saistības (pēc būtības), kas izriet no norādītā starptautiskā dokumenta.  Konkrēti veicamie pasākumi vai uzdevumi, kas nepieciešami šo starptautisko saistību izpildei | | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.  Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.  Norāda institūciju, kas ir atbildīga par šo saistību izpildi pilnībā | | |
| Likumprojekts šo jomu neskar. | | Likumprojekts šo jomu neskar. | | Likumprojekts šo jomu neskar. | | |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautis­kajām saistībām | | Likumprojekts šo jomu neskar. | | | | |
| Cita informācija | | Nav. | | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | 2016. gada 6. janvārī Uzņēmumu reģistra mājaslapas, kā arī Valsts kancelejas mājaslapas sadaļā „Sabiedrības līdzdalība” tika publicēts sākotnējais paziņojums par līdzdalības procesu likumprojekta izstrādē, norādot uz būtiskajām plānotajām izmaiņām, kas skars Uzņēmumu reģistra klientus.  Pēc likumprojekta pieņemšanas plānots gan Uzņēmumu reģistra mājaslapā, gan ar masu informācijas līdzekļu palīdzību, gan uz vietas Uzņēmumu reģistrā informēt sabiedrību par to, ka turpmāk iesniegt reģistrācijas pieteikumus iespējams jebkurā Uzņēmumu reģistra nodaļā.  Saistībā ar atteikšanos no pieteikumu veidlapu apstiprināšanas ar Ministru kabineta noteikumiem Uzņēmumu reģistrs atbilstoši likumprojektā noteiktajam pienākumam klientu ērtībai izveidos un apstiprinās elektronizācijai pielāgotas pieteikumu veidlapas, kuras gan publicēs Uzņēmumu reģistra mājaslapā, gan piedāvās klientiem aizpildīšanai uz vietas Uzņēmumu reģistrā. Pieteikumu veidlapu popularizēšanai plānots veikt arī informatīvus pasākumus, kas veicinās Uzņēmumu reģistra apstiprināto pieteikumu veidlapu izmantošanu. Tāpat šos veidlapu paraugus plānots nepieciešamības gadījumā papildināt, uzlabot atbilstoši sabiedrības ieteikumiem. |
| 2. | Sabiedrības līdzdalība projekta izstrādē | 2016. gada 6. janvārī Uzņēmumu reģistra mājaslapas, kā arī Valsts kancelejas mājaslapas sadaļā „Sabiedrības līdzdalība” tika publicēts sākotnējais paziņojums par līdzdalības procesu likumprojekta izstrādē, norādot uz būtiskajām plānotajām izmaiņām, kas skars Uzņēmumu reģistra klientus. |
| 3. | Sabiedrības līdzdalības rezultāti | Līdz 2016. gada 8. augustam nav saņemts neviens iebildums vai priekšlikums par likumprojektā plānotajām izmaiņām, kas skars Uzņēmumu reģistra klientus. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Uzņēmumu reģistrs, VID, par oficiālo publikāciju atbildīgā institūcija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde neietekmēs pārvaldes funkcijas vai institucionālo struktūru. |
| 3. | Cita informācija | Nav. |

Iesniedzējs:

tieslietu ministrs Dzintars Rasnačs

30.09.2016. 08:26

9445

L.Letiņa

67031734, Laima.Letina@ur.gov.lv

1. Neimanis J. Paziņošanas likuma komentāri. Rīga: Latvijas Vēstnesis, 2014. 34., 35.lpp. [↑](#footnote-ref-1)
2. Neimanis J. Paziņošanas likuma komentāri. Rīga: Latvijas Vēstnesis, 2014. 36.lpp. [↑](#footnote-ref-2)